PMIndiaData/PMIndiaSum huggingface dataset:
സമസ്ത ഇന്ത്യ പ്രസവാനുകൂല്യ പദ്ധതിക്ക് മന്ത്രിസഭയുടെ അംഗീകാരം

പ്രധാനമന്ത്രി ശ്രീ. നരേന്ദ്രമോദിയുടെ അദ്ധ്യക്ഷതയില്‍ ചേര്‍ന്ന കേന്ദ്ര മന്ത്രിസഭായോഗം രാജ്യത്താകമാനം പ്രസവാനുകൂല്യപദ്ധതി നടപ്പാക്കുന്നതിന് മുന്‍കാല പ്രാബല്യത്തോടെ അനുമതി നല്‍കി. 2017 ജനുവരി ഒന്നുമുതലുള്ള മുന്‍കാല്യപ്രാബല്യത്തോടെ പദ്ധതി എല്ലാ ജില്ലകളിലേയ്ക്കും വ്യാപിപ്പിച്ചു. 2016 ഡിസംബര്‍ 31ന് രാജ്യത്തോട് നടത്തിയ പ്രസ്താവനയിലാണ് പ്രധാനമന്ത്രി സമസ്ത ഇന്ത്യാ പ്രസവാനുകൂല്യ പദ്ധിപ്രഖ്യാപിച്ചത്. പ്രസവത്തിന് മുമ്പും പിമ്പും ആവശ്യത്തിന് വിശ്രമം എടുക്കുന്നതിനായി വനിതകള്‍ക്ക് അവര്‍ക്കുണ്ടാകുന്ന വേതനനഷ്ടം പണമായി കേന്ദ്ര ഗവണ്‍മെന്റ് നല്‍കുന്നതാണ് പ്രസവാനുകൂല്യ പദ്ധതി. ഇതിലൂടെ സ്ത്രീകള്‍ക്ക് പോഷകകുറവുണ്ടാകാതെ മുന്നോട്ടുപോകാനും കഴിയും. കേന്ദ്ര-സംസ്ഥാന ഗവണ്‍മെന്റുകളുടെ ഓഹരിയുള്‍പ്പെടെ 2017 ജനുവരി ഒന്നുമുതല്‍ 2020 മാര്‍ച്ച് 31 വരെ പദ്ധതിക്കുണ്ടാകുന്ന ചെലവ് 12,661 കോടി രൂപയാണ്. 2017 ജനുവരി 1 മുതല്‍ 2020 മാര്‍ച്ച് 31 വരെയുള്ള ഈ കാലയളവിലെ പദ്ധതിയുടെ കേന്ദ്രവിഹിതം 7931 കോടി രൂപയാണ്. പദ്ധതിയുടെ ലക്ഷ്യങ്ങള്‍. 1) ജീവനുള്ള ആദ്യ കുട്ടിയ്ക്ക് ജന്മം നല്‍കുന്നതിന് മുമ്പും പിമ്പും സ്ത്രീകള്‍ക്ക് ആവശ്യത്തിന് വേണ്ട വിശ്രമം എടുക്കുന്നതിനായി അവരുടെ വേതനത്തിലുണ്ടാകുന്ന നഷ്ടത്തിന്റെ വിഹിതം പണമായി നല്‍കും. 2) ഇത്തരത്തില്‍ പണമായി നഷ്ടപരിഹാരം നല്‍കുന്നതുകൊണ്ട് ഗര്‍ഭിണികളും മുലപ്പാല്‍ നല്‍കുന്നവരുമായ അമ്മമാര്‍ക്ക് അവരുടെ ആരോഗ്യ സ്ഥിതി മെച്ചമായി സൂക്ഷിക്കാന്‍ കഴിയും. ഇതിലൂടെ പോഷകാഹാര കുറവുമൂലമുള്ള പ്രശ്‌നങ്ങള്‍ പ്രധാനമായും വളര്‍ച്ചാമുരടിപ്പ്, ക്ഷയം പോലുള്ള പ്രശ്‌നങ്ങള്‍ കുറയ്ക്കാന്‍ കഴിയും. ലക്ഷ്യവിഭാഗങ്ങള്‍ കേന്ദ്ര-സംസ്ഥാന ഗവണ്‍മെന്റുകള്‍, പൊതുമേഖല സ്ഥാപനങ്ങള്‍, അല്ലെങ്കില്‍ ഏതെങ്കിലും നിയമത്തിന്റെ അടിസ്ഥാനത്തില്‍ പ്രസാവാനുകൂല്യങ്ങള്‍ ലഭിക്കാത്ത എല്ലാ വിഭാഗം ഗര്‍ഭിണികളും മുലയൂട്ടുന്ന സ്ത്രീകളും പദ്ധതിയുടെ കീഴില്‍ വരും. പദ്ധതി പ്രകാരം ഗര്‍ഭിണികള്‍ക്കും മുലയൂട്ടുന്ന അമ്മമാര്‍ക്ക് 5000 രൂപ ജീവനുള്ള ആദ്യകുഞ്ഞിന്റെ പ്രസവത്തിനായി മൂന്നുഘട്ടമായി വനിതാ ശിശുക്ഷേമ വികസനമന്ത്രാലായം നല്‍കും. ബാക്കി വരുന്ന തുക നിര്‍ദ്ദിഷ്ട മാനദണ്ഡങ്ങള്‍ക്കനുസൃതമായി പ്രസവത്തിന് ശേഷം നല്‍കും. ഇങ്ങനെ ശരാശരി ഒരു സ്ത്രീക്ക് 6000 രൂപ സഹായമായി ലഭിക്കും. പദ്ധതിയുടെ വ്യവസ്ഥകളും തവണകളും. ആനുകൂല്യത്തിന് അര്‍ഹരായ ഗര്‍ഭിണികളും മൂലയൂട്ടുന്ന അമ്മമാമാരുമായവര്‍ക്ക് 5000 രൂപ ലഭിക്കുന്ന മൂന്നു ഗഡുക്കളുടെ വിശദാംശങ്ങള്‍ ചുവടെ: ആദ്യഘട്ടമായി പ്രസവം നേരത്തെ രജിസ്റ്റര്‍ ചെയ്തുകഴിയുമ്പോള്‍ 1000 രൂപ. രണ്ടാംഘട്ടം കഴിയുന്നതും ഒരു ഗര്‍ഭസ്ഥപരിശോധനയ്ക്ക് ശേഷം (കുറഞ്ഞപക്ഷം ഗര്‍ഭധാരണം നടന്ന് 6 മാസമെങ്കിലുമാകണാം 2000 രൂപ മൂന്നാംഘട്ടം കുട്ടിയുടെ ജനനം രജിസ്റ്റര്‍ ചെയ്തുകഴിയുമ്പോള്‍, കുട്ടിക്ക് ആദ്യഘട്ട ബി.സി.ജി, ഒ.പി.വി, ഡി.പി.ടി, ഹെപ്പറ്റീസ്-ബി, അല്ലെങ്കില്‍ അതിന് തുല്യമായതോ പകരമുള്ളതോ ആയ കുത്തിവയ്പ്പിന് ശേഷം – 2000 രൂപ ആനുകൂല്യത്തിന് അര്‍ഹതനേടിയ ഗുണഭോക്താക്കള്‍ക്ക് ബാക്കിയുള്ള സഹായവും പ്രസവാനുകൂല്യപദ്ധതിയുടെ നിര്‍ദ്ദിഷ്ടമാനദണ്ഡത്തിന്റെ അടിസ്ഥാനത്തില്‍ പ്രസവത്തിന് ശേഷം ലഭിക്കും. ഇങ്ങനെ ഒരു സ്ത്രീക്ക് ശരാശരി 6000 രൂപ ലഭിക്കും. പദ്ധതി പ്രകാരമുള്ള പണകൈമാറ്റം ആനുകൂല്യം നേരിട്ട് നല്‍കുന്ന പദ്ധതി (ഡി.ബി.റ്റി) പ്രകാരമായിരിക്കും.
ജൽ ജീവൻ മിഷൻ രാജ്യത്തിന്റെ വികസനത്തിന് പുതിയ ഉണർവ് നൽകുന്നു: പ്രധാനമന്ത്രി

ജൽ ജീവൻ മിഷൻ ഇന്ന് രാജ്യത്തിന്റെ വികസനത്തിന് പുതിയ ഉണർവ് നൽകുന്നുവെന്ന് പ്രധാനമന്ത്രി ശ്രീ നരേന്ദ്ര മോദി പറഞ്ഞു. കഴിഞ്ഞ 3 വർഷത്തിനുള്ളിൽ കോടിക്കണക്കിന് വീടുകളിലേക്ക് വെള്ളമെത്തിയത് പൊതുജനാഭിലാഷത്തിന്റെയും ജനകീയ പങ്കാളിത്തത്തിന്റെയും മഹത്തായ ഉദാഹരണമാണെന്നും അദ്ദേഹം പറഞ്ഞു. ഒരു ട്വീറ്റിൽ പ്രധാനമന്ത്രി പറഞ്ഞു : "ജൽ ജീവൻ മിഷൻ ഇന്ന് രാജ്യത്തിന്റെ വികസനത്തിന് ഒരു പുതിയ ഉണർവ് നൽകുന്നു. കഴിഞ്ഞ 3 വർഷത്തിനുള്ളിൽ കോടിക്കണക്കിന് വീടുകളിൽ വെള്ളമെത്തിയത് പൊതുജനാഭിലാഷത്തിന്റെയും പൊതു പങ്കാളിത്തത്തിന്റെയും മികച്ച ഉദാഹരണമാണ്."
കസ്റ്റംസ് വിഷയങ്ങളില്‍ ഇന്ത്യ - ഖത്തര്‍ സഹകരണ ഉടമ്പടി

കസ്റ്റംസ് വിഷയങ്ങളില്‍ സഹകരിക്കുന്നതിനും പരസ്പരം സഹായം നല്‍കുന്നതിനും ഇന്ത്യയും ഖത്തറും തമ്മില്‍ ഉടമ്പടിയില്‍ ഏര്‍പ്പെടാന്‍ ന്യൂഡല്‍ഹിയില്‍ ഇന്ന് പ്രധാനമന്ത്രി ശ്രീ. നരേന്ദ്ര മോദിയുടെ അദ്ധ്യക്ഷതയില്‍ ചേര്‍ന്ന കേന്ദ്ര മന്ത്രിസഭാ യോഗം അനുമതി നല്‍കി. കസ്റ്റംസുമായി ബന്ധപ്പെട്ട് കുറ്റകൃത്യങ്ങള്‍ തടയുന്നതിനും അന്വേഷിക്കുന്നതിനും ആവശ്യമായ വിവരങ്ങള്‍ ലഭ്യമാക്കാന്‍ ഉടമ്പടി സഹായിക്കും. ഇതിനുപുറമേ വ്യാപാരം സുഗമമാക്കാനും ഇരു രാജ്യങ്ങളും തമ്മിലുള്ള ചരക്കുനീക്കം കാര്യക്ഷമമാക്കാനും ഉടമ്പടി വഴിയൊരുക്കും.
14-ാമത് ഇന്ത്യ-യൂറോപ്യന്‍ യൂണിയന്‍ ഉച്ചകോടിയുടെ ഭാഗമായി ന്യൂഡെല്‍ഹിയില്‍ 2017 ഒക്ടോബര്‍ ആറിന് ഒപ്പുവെക്കപ്പെട്ട കരാറുകളുടെ പട്ടിക

1. യൂറോപ്പിലെ യൂറോപ്യന്‍ റിസര്‍ച്ച് കൗണ്‍സില്‍ ഗ്രാന്റികള്‍ ആതിഥ്യമരുളുന്ന ഇന്ത്യന്‍ ഗവേഷകര്‍ക്കായി യൂറോപ്യന്‍ കമ്മീഷനും സയന്‍സ് ആന്‍ഡ് എന്‍ജിനീയറിങ് റിസര്‍ച്ച് ബോര്‍ഡും (എസ്.ഇ.ആര്‍.ബി.) തമ്മിലുള്ള കരാര്‍. ഇന്ത്യക്കുവേണ്ടി ഒപ്പുവെച്ചത്: ഡോ. ആര്‍.ശര്‍മ (എസ്.ഇ.ആര്‍.ബി. സെക്രട്ടറി). യൂറോപ്യന്‍ യൂണിയനുവേണ്ടി ഒപ്പുവെച്ചത്: ശ്രീ. തോമസ് കൊസ്ലോവ്‌സ്‌കി (യൂറോപ്യന്‍ യൂണിയന്‍ അംബാസഡര്‍). 2. ബാംഗ്ലൂര്‍ മെട്രോ റെയില്‍ പ്രോജക്ട് രണ്ടാം ഘട്ടം ലൈന്‍ ആര്‍6ന് ആകെയുള്ള 50 കോടി യൂറോയുടെ വായ്പയില്‍ 30 കോടി യൂറോയ്ക്കുള്ള സാമ്പത്തിക കരാര്‍. ഇന്ത്യക്കുവേണ്ടി ഒപ്പുവെച്ചത്: ശ്രീ. സുഭാഷ് ചന്ദ്ര ഗാര്‍ഗ് (സെക്രട്ടറി, ഡി.ഇ.എ.). യൂറോപ്യന്‍ യൂണിയനുവേണ്ടി ഒപ്പുവെച്ചത്: ശ്രീ. ആന്‍ഡ്ര്യൂ മക്‌ഡോവല്‍ (വൈസ് പ്രസിഡന്റ്, ഇ.ഐ.ബി.) 3. രാജ്യാന്തര സൗരോര്‍ജ സഖ്യത്തിന്റെ ഇടക്കാല സെക്രട്ടേറിയറ്റും യൂറോപ്യന്‍ നിക്ഷേപക ബാങ്കും ചേര്‍ന്നുള്ള സംയുക്ത പ്രസ്താവന. ഇന്ത്യക്കുവേണ്ടി ഒപ്പുവെച്ചത്: ശ്രീ. ഉപേന്ദ്ര ത്രിപാഠി (സെക്രട്ടറി ജനറല്‍, ഐ.എസ്.എ. സെക്രട്ടേറിയറ്റ്), യൂറോപ്യന്‍ യൂണിയനുവേണ്ടി ഒപ്പുവെച്ചത്: ശ്രീ. ആന്‍ഡ്ര്യൂ മക് ഡോവല്‍ (വൈസ് പ്രസിഡന്റ് ഇ.ഐ.ബി.)
ഇന്തോ-ജര്‍മ്മന്‍ സുസ്ഥിര കേന്ദ്രത്തിനുള്ള സംയുക്ത പ്രസ്താവന വിലയിരുത്തി

ഇന്ത്യയും ജര്‍മ്മനിയും തമ്മില്‍ ഇന്തോ ജര്‍മ്മന്‍ സുസ്ഥിര കേന്ദ്രത്തിനുള്ള (ഐ.ജി.സി.എസ്) സംയുക്ത താല്‍പര്യ പ്രസ്താവന(ജെ.ഡി.ഐ) പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്ര മന്ത്രിസഭായോഗം വിലയിരുത്തി. ഇന്ത്യയിലെ ശാസ്ത്ര സാങ്കേതിക വകുപ്പും (ഡി.എസ്.ടി) ജര്‍മ്മനിയിലെ വിദ്യാഭ്യാസ ഗവേഷണ ഫെഡറല്‍ മന്ത്രാലയ(ബി.എം.ബി.എഫ്)വുമാണ് ഇന്തോ ജര്‍മ്മന്‍ സുസ്ഥിര കേന്ദ്രത്തിനുള്ള സംയുക്ത താല്‍പര്യ പ്രസ്താവനയിലെ പങ്കാളികള്‍. ഇന്ത്യന്‍ പ്രധാനമന്ത്രിയും ജര്‍മ്മന്‍ ഫെഡറല്‍ ചാന്‍സലറും തമ്മില്‍ ബെര്‍ലിനില്‍ നടന്ന ഗവണ്‍മെന്റുകള്‍ തമ്മിലുള്ള നാലാമത് കൂടിക്കാഴ്ചയ്ക്കിടെ 2017 മേയ് 30നാണ് ജെ.ഡി.ഐക്കു രൂപം നല്‍കിയത്. ഇന്ത്യയുടെ ശാസ്ത്ര സാങ്കേതിക ഭൗമശാസ്ത്ര മന്ത്രി ഡോ: ഹര്‍ഷവര്‍ധനും ജര്‍മ്മനിയുടെ വിദ്യാഭ്യാസ ഗവേഷണ മന്ത്രി ഡോ: ജോഹാന്‍ വാങ്കയും തമ്മിലാണ് ജെ.ഡി.ഐ ഒപ്പിട്ടത്. ഇന്ത്യയിലെയും ജര്‍മ്മനിയിലെയും ശാസ്ത്രജ്ഞന്മാര്‍ തമ്മില്‍ അടിസ്ഥാനപരവും പ്രായോഗികവുമായ സഹകരണം വര്‍ധിപ്പിക്കുകയാണ് ഐ.ജി.സി.എസിനുള്ള ജെ.ഡി.ഐയുടെ പ്രധാന ലക്ഷ്യം. പരസ്പരമുള്ള പഠനസംവിധാനത്തിലൂടെയും അല്ലെങ്കില്‍ വിവിധ വിഷയങ്ങളിലുള്ള അറിവുകളിലുള്ള ഗവേഷണത്തിന്റെ അടിസ്ഥാനത്തിലും നയപരം, പിന്തുണ, അദ്ധ്യാപനം, പരിശീലനം, സുസ്ഥിരവികസനം കാലാവസ്ഥ വ്യതിയാനം എന്നിവയുമായി ബന്ധപ്പെട്ട മേഖലകളിലെ വിവരങ്ങളുടെ പ്രചരണം ഇവയില്‍ ഉള്‍പ്പെടുന്നു. ഭാവിയില്‍ ഇന്ത്യയിലെയും ജര്‍മ്മനിയിലെയും സര്‍വകലാശാലകള്‍, സ്ഥാപനങ്ങള്‍, വ്യവസായങ്ങള്‍ എന്നിവ തമ്മിലുള്ള ബന്ധത്തിന്റെ ശൃംഖല വിശാലമാക്കുന്നതിന് ഐ.ജി.സി.എസിന് കഴിയും. ഇന്ത്യയുടെ ഭാഗത്തുനിന്നും ഐ.ജി.സി.എസിന്റെ ആതിഥേയ സ്ഥാപനമായി ഇന്ത്യന്‍ ഇന്‍സ്റ്റിറ്റ്യൂട്ട് ഓഫ് ടെക്‌നോളജി(ഐ.ഐ.ടി.) മദ്രാസ് പ്രവര്‍ത്തിക്കും. ഐ.ഐ.ടി. മദ്രാസിലുള്ള ഐ.ജി.സി.എസിന് വേണ്ട സാമ്പത്തിക സഹായത്തിനായി ജെ.ഡി.ഐയ്ക്ക് കീഴില്‍ വേണ്ട സ്ഥാപന ചട്ടക്കൂടുകള്‍ ഡി.എസ്.ടിയും ബി.എം.ബിഎഫും ചേര്‍ന്നു വികസിപ്പിക്കും. സുസ്ഥിരവികസനത്തിനുള്ള കാലാവസ്ഥാ വ്യതിയാനം പോലുള്ള വിഷയങ്ങളിലെ ഗവേഷണത്തിന് ഐ.ജി.സി.എസിന് ഡി.എസ്.ടി ഗ്രാന്റ് നല്‍കും. 2018 ജനുവരി ഒന്നുമുതല്‍ അഞ്ചുവര്‍ഷത്തേക്ക് ഡി.എസ്.ടിയും ബി.എം.ബിഎഫും സംയുക്തമായ ഐ.ഡി.സി.എസിനെ സഹായിക്കും.
10 ലക്ഷം പേർക്കുള്ള തൊഴിൽ മേള – നിയമന  യജ്ഞത്തിന് ഒക്ടോബർ 22 ന് പ്രധാനമന്ത്രി തുടക്കം കുറിക്കും

10 ലക്ഷം പേർക്കുള്ള നിയമന യജ്ഞമായ തൊഴിൽ മേളയ്ക്ക് പ്രധാനമന്ത്രി ശ്രീ നരേന്ദ്ര മോദി ഒക്ടോബർ 22 ന് രാവിലെ 11 മണിക്ക് വീഡിയോ കോൺഫറൻസിംഗിലൂടെ തുടക്കം കുറിക്കും. ചടങ്ങിൽ പുതുതായി നിയമിതരായ 75,000 പേർക്ക് നിയമന പത്രം കൈമാറും. ഈ അവസരത്തിൽ പുതുതായി നിയമിതരായവരെ പ്രധാനമന്ത്രി അഭിസംബോധനയും ചെയ്യും. രാജ്യത്തുടനീളമുള്ള പുതുതായി തിരഞ്ഞെടുക്കപ്പെട്ടവർ കേന്ദ്ര ഗവൺമെന്റിന്റെ 38 മന്ത്രാലയങ്ങളിൽ/വകുപ്പുകളിൽ ജോലിക്ക് ചേരും. ഗ്രൂപ്പ് – എ, ഗ്രൂപ്പ് – ബി (ഗസറ്റഡ്), ഗ്രൂപ്പ് – ബി (നോൺ ഗസറ്റഡ്), ഗ്രൂപ്പ് – സി എന്നീ തസ്തികകളിലാണ് ഇവർ നിയമിതരാകുന്നത്. കേന്ദ്ര സായുധ സേനാംഗങ്ങൾ, സബ് ഇൻസ്പെക്ടർ, കോൺസ്റ്റബിൾ, എൽഡിസി, സ്റ്റെനോ, പിഎ, ആദായ നികുതി ഇൻസ്പെക്ടർമാർ, എം.ടി.എസ്. മുതലായ തസ്തികകളിലാണ് നിയമനം. മന്ത്രാലയങ്ങളും വകുപ്പുകളും സ്വയമേവ , അല്ലെങ്കിൽ യു പി എസ് സി , എസ് എസ സി , റെയിൽവേ റിക്രൂട്ട്‌മെന്റ് ബോർഡ് പോലുള്ള റിക്രൂട്ടിംഗ് ഏജൻസികൾ വഴി മിഷൻ മോഡിലാണ് ഈ റിക്രൂട്ട്‌മെന്റുകൾ നടത്തുന്നത്. വേഗത്തിലുള്ള റിക്രൂട്ട്‌മെന്റിനായി, തിരഞ്ഞെടുക്കൽ പ്രക്രിയകൾ ലളിതമാക്കുകയും സാങ്കേതിക വിദ്യ പ്രാപ്തമാക്കുകയും ചെയ്തിട്ടുണ്ട്. ND
സ്വാതന്ത്ര്യ സമര സേനാനി ശ്യാംജി കൃഷ്ണ വർമ്മയെ  അദ്ദേഹത്തിന്റെ   പുണ്യ തിഥിയിൽ   പ്രധാനമന്ത്രി അനുസ്മരിച്ചു

പ്രധാനമന്ത്രി ശ്രീ നരേന്ദ്ര മോദി സ്വാതന്ത്ര്യ സമര സേനാനി ശ്യാംജി കൃഷ്ണ വർമ്മയ്ക്ക് അദ്ദേഹത്തിന്റെ പുണ്യ തിഥിയിൽ ശ്രദ്ധാഞ്ജലി അർപ്പിച്ചു. നമ്മുടെ സ്വാതന്ത്ര്യ സമരത്തിന് ശ്യാംജി കൃഷ്ണ വർമ്മ നൽകിയ മഹത്തായ സംഭാവനയിൽ ഓരോ ഇന്ത്യക്കാരനും അഭിമാനിക്കുന്നുവെന്നും പ്രധാനമന്ത്രി പറഞ്ഞു. ആ മഹാനായ സ്വാതന്ത്ര്യ സമര സേനാനിയുടെ ചിതാഭസ്മം 2003ൽ ജനീവയിൽ നിന്ന് തിരികെ കൊണ്ടുവന്നതും അദ്ദേഹം അനുസ്മരിച്ചു. ഒരു ട്വീറ്റിൽ പ്രധാനമന്ത്രി പറഞ്ഞു : "ധീരനായ ശ്യാംജി കൃഷ്ണ വർമ്മയെ അദ്ദേഹത്തിന്റെ പുണ്യ തിഥിയിൽ സ്മരിക്കുന്നു. നമ്മുടെ സ്വാതന്ത്ര്യ സമരത്തിന് അദ്ദേഹം നൽകിയ മഹത്തായ സംഭാവനകളിൽ ഓരോ ഇന്ത്യക്കാരനും അഭിമാനിക്കുന്നു. 2003-ൽ ജനീവയിൽ നിന്ന് അദ്ദേഹത്തിന്റെ ചിതാഭസ്മം തിരികെ കൊണ്ടുവരാൻ സാധിച്ചത് എന്റെ ജീവിതത്തിലെ ഏറ്റവും സവിശേഷമായ നിമിഷങ്ങളിൽ ഒന്നായി നിലനിൽക്കും."
അനാവശ്യ യാത്രകള്‍ ഒഴിവാക്കണമെന്നും പരിഭ്രാന്തരാകേണ്ടതില്ലെന്നും ജനങ്ങളോടു പ്രധാനമന്ത്രി ആഹ്വാനംചെയ്തു

പരിഭ്രാന്തരാകേണ്ടെന്നും അനാവശ്യ യാത്രകള്‍ ഒഴിവാക്കണമെന്നും പ്രധാനമന്ത്രി ശ്രീ. നരേന്ദ്ര മോദി ജനങ്ങളോട് ആഹ്വാനംചെയ്തു. എല്ലാവരും ഡോക്ടര്‍മാര്‍ നല്‍കിയ നിര്‍ദേശങ്ങള്‍ പാലിക്കണമെന്നു നിര്‍ദേശിച്ച പ്രധാനമന്ത്രി, വീടുകളില്‍ ക്വാറന്റൈനില്‍ കഴിയാന്‍ നിര്‍ദേശം ലഭിച്ചവര്‍ നിര്‍ദേശങ്ങള്‍ പാലിക്കണമെന്ന് ഓര്‍മിപ്പിച്ചു. തുടര്‍ച്ചയായ ട്വീറ്റുകളിലൂടെ പ്രധാനമന്ത്രി പറഞ്ഞു: ‘തയ്യാറെടുപ്പു വേണം, എന്നാല്‍ പരിഭ്രാന്തരാകേണ്ട എന്നത് ഒരിക്കലും മറക്കരുത്. വീട്ടിനകത്തു കഴിയുക എന്നതു മാത്രമല്ല, നിങ്ങള്‍ ഇപ്പോഴുള്ള പട്ടണത്തിലോ നഗരത്തിലോ തുടരുക എന്നതും പ്രധാനമാണ്. അനാവശ്യ യാത്രകള്‍ നിങ്ങള്‍ക്കോ മറ്റുള്ളവര്‍ക്കോ ഗുണകരമല്ല. ഈ അവസ്ഥയില്‍ നാം നടത്തുന്ന ഓരോ ചെറിയ ശ്രമവും വലിയ ഫലമുണ്ടാക്കും’. ‘ഡോക്ടര്‍മാരും അധികൃതരും നല്‍കിയ ഉപദേശങ്ങള്‍ക്കു കാതോര്‍ക്കേണ്ട സമയമാണ് ഇത്. വീടുകളില്‍ ക്വാറന്റൈനില്‍ കഴിയാന്‍ നിര്‍ദേശം ലഭിച്ചവര്‍ നിര്‍ദേശങ്ങള്‍ പാലിക്കണമെന്നു ഞാന്‍ ആഹ്വാനം ചെയ്യുകയാണ്. ഇതു നിങ്ങളെയും നിങ്ങളുടെ സുഹൃത്തുക്കളെയും കുടുംബത്തെയും രക്ഷിക്കും.’ സഹ പൗരന്‍മാര്‍ക്കായി നല്‍കുന്ന സേവനങ്ങള്‍ക്ക് ഐ.ടി. വിദഗ്ധരെയും തൊഴിലാളികളെയും അഭിനന്ദിച്ച അദ്ദേഹം, കോവിഡ്-19നെ പ്രതിരോധിക്കുന്നതില്‍ അവര്‍ വഹിച്ച നിര്‍ണായകമായ പങ്ക് വരും വര്‍ഷങ്ങളില്‍ ഓര്‍മിപ്പക്കപ്പെടുമെന്നു ചൂണ്ടിക്കാട്ടി. ഒരു ട്വീറ്റില്‍ അദ്ദേഹം വ്യക്തമാക്കി: ‘അവര്‍ ഹീറോകളാണ്. വരുംവര്‍ഷങ്ങളില്‍ ആരു വഹിച്ച നിര്‍ണായകമായ പങ്ക് ഓര്‍ക്കപ്പെടുമോ, അത്തരം അസാധാരണ വ്യക്തികളാണ് അവര്‍. ‘വളരെ ശരിയാണ്! സഹ പൗരന്‍മാര്‍ക്കായി അളവറ്റ സേവനം നല്‍കുന്നതിനായി കഠിനാധ്വാനം ചെയ്യുന്ന ഐ.ടി. വിദഗ്ധരെ കുറിച്ച് ഓര്‍ത്ത് ഇന്ത്യ അങ്ങേയറ്റം അഭിമാനം കൊള്ളുന്നു. കോവിഡ്-19നെ പ്രതിരോധിക്കുന്നതില്‍ നൂതനാശയക്കാരും ഉല്‍സാഹികളുമായ ഈ വിദഗ്ധര്‍ക്കു വലിയ പങ്കാണു വഹിക്കാനുള്ളത്’. #IndiaFightsCorona
മഴയിലും കാറ്റിലും രാജ്യത്തിന്റെ വിവിധ ഭാഗങ്ങളിലുണ്ടായ ജീവഹാനിയില്‍ പ്രധാനമന്ത്രി അനുശോചിച്ചു

കാലം തെറ്റിയ ശക്തമായ മഴയിലും കാറ്റിലും മധ്യപ്രദേശ്, രാജ്‌സഥാന്‍, മണിപ്പൂര്‍ എന്നിവിടങ്ങളിലും, രാജ്യത്തിന്റെ വിവിധ ഭാഗങ്ങളിലും ഉണ്ടായ ജീവഹാനിയില്‍ പ്രധാനമന്ത്രി ശ്രീ. നരേന്ദ്ര മോദി അനുശോചനം രേഖപ്പെടുത്തി. ” ദുരിത ബാധിതര്‍ക്ക് സാധ്യമായ എല്ലാ സഹായവും ലഭ്യമാക്കാന്‍ ഗവണ്‍മെന്റ് പരമാവധി ശ്രമം നടത്തി വരികയാണ്. സ്ഥിതിഗതികള്‍ സസൂക്ഷ്മം നിരീക്ഷിച്ചുവരുന്നു,” പ്രധാനമന്ത്രി പറഞ്ഞു. മധ്യപ്രദേശ്, രാജ്‌സഥാന്‍, മണിപ്പൂര്‍ എന്നിവിടങ്ങളിലുള്‍പ്പെടെ രാജ്യത്തിന്റെ വിവിധ ഭാഗങ്ങളില്‍ കാലം തെറ്റിയ ശക്തമായ മഴയിലും കാറ്റിലും ജീവന്‍ നഷ്ടപ്പെട്ടരുടെ അടുത്ത ബന്ധുക്കള്‍ക്ക് പ്രധാനമന്ത്രിയുടെ ദേശീയ ദുരിതാശ്വാസ നിധിയില്‍ നിന്ന് രണ്ട് ലക്ഷം രൂപ വീതം അടിയന്തിരാശ്വാസം പ്രധാനമന്ത്രി അനുവധിച്ചു. പരിക്കേറ്റവര്‍ക്ക് 50,000 രൂപ വീതവും നല്‍കാന്‍ പ്രധാനമന്ത്രി അനുമതി നല്‍കി.
അന്താരാഷ്ട്ര ഭൗമ ദിനത്തില്‍ മാതൃ ഭൂമിക്ക് നന്ദി രേഖപ്പെടുത്തി പ്രധാനമന്ത്രി

അന്താരാഷ്ട്ര ഭൗമ ദിനത്തില്‍ പ്രധാനമന്ത്രി ശ്രീ.നരേന്ദ്ര മോദി മാതൃ ഭൂമിക്ക് നന്ദി രേഖപ്പെടുത്തി. “അന്താരാഷ്ട്ര ഭൗമ ദിനത്തില്‍ സമൃദ്ധമായ കരുതലിനും അനുകമ്പയ്ക്കും നാമെല്ലാവര്‍ക്കും നമ്മുടെ വാസഗ്രഹത്തോട് നന്ദി രേഖപ്പെടുത്താം. ശുദ്ധവും, ആരോഗ്യമുള്ളതും കൂടുതല്‍ പുരോഗതിയുള്ളതുമായ ഗ്രഹത്തിനായി പ്രവര്‍ത്തിക്കാമെന്ന് നമുക്ക് പ്രതിജ്ഞയെടുക്കാം. കോവിഡ്-19 നെ പരാജയപ്പെടുത്താന്‍ മുന്‍നിരയില്‍ പ്രവര്‍ത്തിക്കുന്ന എല്ലാവര്‍ക്കും അഭിവാദ്യങ്ങള്‍”, പ്രധാനമന്ത്രി പറഞ്ഞു.
രാജ്യത്താകമാനമുള്ള ദേശീയ ഗ്രാമീണ ഉപജീവന ദൗത്യം ഗുണഭോക്താക്കളുമായി പ്രധാനമന്ത്രി നരേന്ദ്ര മോദി സംവദിക്കും

നാളെ ജൂലൈ 12നു രാവിലെ 9.30നു പ്രധാനമന്ത്രി ശ്രീ. നരേന്ദ്ര മോദി വീഡിയോ കോണ്‍ഫറന്‍സിങ്ങിലൂടെ ദീനദയാല്‍ അന്ത്യോദയ യോജന-ദേശീയ ഗ്രാമീണ ഉപജീവന ദൗത്യ(ഡേ-എന്‍.ആര്‍.എല്‍.എം.)ത്തിനു കീഴിലുള്ള സ്വാശ്രയ സംഘാംഗങ്ങളുമായും ഡി.ഡി.യു.-ജി.കെ.വൈ., ആര്‍.എസ്.ഇ.ടി.ഐകള്‍ എന്നിവയുടെ ഗുണഭോക്താക്കളുമായും ആശയവിനിമയം നടത്തും. ഡേ-എന്‍.ആര്‍.എല്‍.എം. പ്രകാരം നടപ്പാക്കപ്പെടുന്ന പദ്ധതികളെക്കുറിച്ചും അവ നിമിത്തം ഉണ്ടായ നേട്ടങ്ങളെക്കുറിച്ചും പ്രധാനമന്ത്രിക്കു സ്വയംസഹായ സംഘാംഗങ്ങളില്‍നിന്നു നേരിട്ടു മനസ്സിലാക്കുന്നതിനു കൂടിക്കാഴ്ച സഹായകമാകുമെന്നാണു പ്രതീക്ഷിക്കുന്നത്. പരിപാടി ദൂരദര്‍ശന്‍ സംപ്രേഷണം ചെയ്യുന്നതിനു പുറമെ, എന്‍.ഐ.സി. വെബ്കാസ്റ്റ് ചെയ്യും. ബിഹാറിലെ ചാരായ വിരുദ്ധ പ്രസ്ഥാനവും ചോളം മൂല്യവര്‍ധന-വിപണന ശൃംഖലയും, ഛത്തീസ്ഗഢിലെ ഇഷ്ടിക നിര്‍മാണ യൂണിറ്റ്, ബിസിനസ് കറസ്‌പോണ്ടന്റ് സഖി, വാളന്‍ പുളി മൂല്യവര്‍ധന ശൃംഖലയും വിപണനവും, സാനിറ്ററി നാപ്കിന്‍ ഉല്‍പാദനവും വിപണനവും നടത്തുന്ന ഝാര്‍ഖണ്ഡിലെ യൂണിറ്റ്, മധ്യപ്രദേശിലെ ഡി.ഡി.യു.-ജി.കെ.വൈ. എന്നിവ തെരഞ്ഞെടുക്കപ്പെട്ട ഗുണഭോക്താക്കളില്‍പ്പെടും. സൗരോര്‍ജ പാനലുകളും വിളക്കുകളും ഉല്‍പാദിപ്പിക്കുകയും വിപണനം നടത്തുകയും ചെയ്യുന്ന രാജസ്ഥാനില്‍നിന്നുള്ള യൂണിറ്റും പശുസഖി (ആനിമല്‍ പാരാ വെറ്റ്)യും മഹാരാഷ്ട്രയില്‍നിന്നുള്ള ഡി.ഡി.യു.-ജി.കെ.വൈ. ഗുണഭോക്താവും നേരിട്ടുള്ള സംവാദത്തില്‍ പങ്കെടുക്കും. ഇതിനു പുറമെ, തമിഴ്‌നാട്ടില്‍ ദിവ്യാംഗര്‍ക്കായി നടത്തുന്ന ക്ഷേമപ്രവര്‍ത്തനങ്ങള്‍, തെലങ്കാനയില്‍ സ്വയംസഹായസംഘങ്ങള്‍ രൂപികരിക്കുന്നതിനുള്ള എക്‌സ്റ്റേണല്‍ കമ്മ്യൂണിറ്റി റിസോഴ്‌സ് പേഴ്‌സണ്‍, ജമ്മു-കശ്മീരിലെ ക്ഷീര വികസന യൂണിറ്റ്, ഗുജറാത്തില്‍നിന്നുള്ള വേപ്പിന്‍കുരു സംഭരണ, വിപണന യൂണിറ്റ് എന്നിവയുടെ പ്രതിനിധികളും കൂടിക്കാഴ്ചയില്‍ സംബന്ധിക്കും. സ്ത്രീശാക്തീകരണത്തിനുള്ള ഏറ്റവും വലിയ വേദിയായി ഡേ-എന്‍.ആര്‍.എല്‍.എം. വികസിച്ചിട്ടുണ്ട്. ഇതിലൂടെ 29 സംസ്ഥാനങ്ങളിലും അഞ്ചു കേന്ദ്രഭരണ പ്രദേശങ്ങൡലുമായി 600 ജില്ലകളിലും 4884 ബ്ലോക്കുകളിലുമായി പദ്ധതി നടപ്പാക്കിവരികയാണ്. 2018 മേയ് ആകുമ്പോഴേക്കും 45 സ്വയംസഹായ സംഘങ്ങളിലായി അഞ്ചു കോടിയിലേറെ സ്ത്രീകളെ ഏകോപിപ്പിക്കപ്പെട്ടിട്ടുണ്ട്. ഇതിനു പുറമേ, 2.48 ലക്ഷം വില്ലേജ് ഓര്‍ഗനൈസേഷനുകളും 20,000 ക്ലസ്റ്റര്‍ തല ഫെഡറേഷനുകളും രൂപീകരിക്കപ്പെട്ടിട്ടുണ്ട്.
നൈപുണ്യവികസനത്തിനുള്ള ഇന്‍ഡോ - സ്വിസ് സഹകരണത്തിന് മന്ത്രിസഭയുടെ അംഗീകാരം

നൈപുണ്യവികസനത്തിനുള്ള സഹകരണം സംബന്ധിച്ച് ഇന്ത്യയും സ്വിസ് കോണ്‍ഫെഡറേഷനും തമ്മില്‍ ഒപ്പുവച്ച ധാരണാപത്രത്തിന് പ്രധാനമന്ത്രി ശ്രീ. നരേന്ദ്ര മോദിയുടെ അദ്ധ്യക്ഷതയില്‍ ചേര്‍ന്ന കേന്ദ്ര മന്ത്രിസഭാ യോഗം മുന്‍കാല പ്രാബല്യത്തോടെ അനുമതി നല്‍കി. ഇക്കഴിഞ്ഞ ജൂണ്‍ 20 മുതല്‍ 22 വരെ കേന്ദ്ര നൈപുണ്യ വികസന സംരംഭകത്വ സഹമന്ത്രിയുടെ നേതൃത്വത്തിലുള്ള പ്രതിനിധി സംഘത്തിന്റെ സ്വിസര്‍ലാന്റ് സന്ദര്‍ശനത്തിനിടെയാണ് ധാരണാപത്രം ഒപ്പുവച്ചത്. ശേഷിവികസനം, നൈപുണ്യ വികസന രംഗത്തെ മികച്ച മാതൃകയുടെ കൈമാറ്റം തുടങ്ങിയവയ്ക്കാണ് ധാരണാപത്രത്തില്‍ ഊന്നല്‍ നല്‍കിയിട്ടുള്ളത്. ധാരണാ പത്രത്തിന്റെ നടത്തിപ്പ് നിരിക്ഷിക്കുന്നതിനും വിലയിരുത്തുന്നതിനുമായി ഒരു സംയുക്ത പ്രവര്‍ത്തന ഗ്രൂപ്പ് രൂപീകരിക്കാനും ധാരണാപത്രം വിഭാവനം ചെയ്യുന്നു.
കംബോഡിയൻ പ്രധാനമന്ത്രി സാംദേക് അക്ക മോഹ സേന പദേയ് ടെക്കോ ഹുൻ സെന്നും   പ്രധാനമന്ത്രി  നരേന്ദ്ര മോദിയും  തമ്മിലുള്ള വെർച്വൽ  കൂടിക്കാഴ്ച

പ്രധാനമന്ത്രി ശ്രീ നരേന്ദ്ര മോദി ഇന്ന് കംബോഡിയൻ പ്രധാനമന്ത്രി സാംദേക് അക്ക മോഹ സേന പാഡെ ടെക്കോ ഹുൻ സെന്നുമായി ഒരു വെർച്വൽ കൂടിക്കാഴ്ച നടത്തി. വ്യാപാരം, നിക്ഷേപം, മാനവ വിഭവശേഷി വികസനം, പ്രതിരോധം, സുരക്ഷ, വികസന സഹകരണം, കണക്ടിവിറ്റി, കോവിഡാനന്തര സാമ്പത്തിക വീണ്ടെടുക്കൽ, ജനങ്ങൾ തമ്മിലുള്ള ബന്ധം തുടങ്ങിയ മേഖലകളിലെ സഹകരണം ഉൾപ്പെടെ ഉഭയകക്ഷി വിഷയങ്ങളുടെ മുഴുവൻ ശ്രേണിയിലും ഇരു നേതാക്കളും ചർച്ച നടത്തി. ഉഭയകക്ഷി സഹകരണത്തിന്റെ വേഗതയിൽ അവർ സംതൃപ്തി രേഖപ്പെടുത്തി. ഇന്ത്യയുമായുള്ള ബന്ധത്തിന് കംബോഡിയ നൽകുന്ന പ്രാധാന്യം പ്രധാനമന്ത്രി ഹുൻ സെൻ ഊന്നിപ്പറഞ്ഞു. പ്രധാനമന്ത്രി മോദി ഈ വികാരത്തിന് മറുപടി നൽകുകയും ഇന്ത്യയുടെ ആക്റ്റ് ഈസ്റ്റ് നയത്തിൽ കംബോഡിയയുടെ മൂല്യവത്തായ പങ്ക് ഊന്നിപ്പറയുകയും ചെയ്തു. മെകോംഗ്-ഗംഗ സഹകരണ ചട്ടക്കൂടിന് കീഴിലുള്ള ശേഷി വികസന പരിപാടികളും ദ്രുത പ്രഭാവ പദ്ധതികളും ഉൾപ്പെടെ ഇരു രാജ്യങ്ങളും തമ്മിലുള്ള ശക്തമായ വികസന പങ്കാളിത്തം നേതാക്കൾ അവലോകനം ചെയ്തു. ഇരു രാജ്യങ്ങളും തമ്മിലുള്ള ചരിത്രപരവും സാംസ്കാരികവുമായ ബന്ധങ്ങളും പ്രധാനമന്ത്രി മോദി ഉയർത്തിക്കാട്ടുകയും ഇരു രാജ്യങ്ങളും തമ്മിലുള്ള സാംസ്‌കാരികവും ഭാഷാപരവുമായ ബന്ധം ചിത്രീകരിക്കുന്ന കംബോഡിയയിലെ അങ്കോർ വാട്ട്, പ്രീ വിഹാർ ക്ഷേത്രങ്ങളുടെ പുനരുദ്ധാരണത്തിൽ ഇന്ത്യയുടെ പങ്കാളിത്തത്തിൽ സന്തോഷം പ്രകടിപ്പിക്കുകയും ചെയ്തു. ഇന്ത്യയും കംബോഡിയയും തമ്മിലുള്ള നയതന്ത്രബന്ധം സ്ഥാപിച്ചതിന്റെ 70-ാം വാർഷികം ഈ വർഷം ആഘോഷിക്കുന്ന വേളയിൽ ഇരു നേതാക്കളും പരസ്പരം അഭിനന്ദിച്ചു. ഈ ആഘോഷങ്ങളുടെ ഭാഗമായി പ്രധാനമന്ത്രി മോദി, കംബോഡിയയിലെ രാജാവിനെയും രാജ്ഞിയെയും സൗകര്യപ്രദമായ സമയത്ത് ഇന്ത്യ സന്ദർശിക്കാൻ ക്ഷണിച്ചു. മേഖലാ -ആഗോള വിഷയങ്ങളെക്കുറിച്ചുള്ള പൊതുവായ വീക്ഷണങ്ങൾ ഇരു നേതാക്കളും കൈമാറി. ആസിയാൻ അധ്യക്ഷസ്ഥാനം ഏറ്റെടുത്തതിൽ പ്രധാനമന്ത്രി കംബോഡിയയെ അഭിനന്ദിക്കുകയും ചെയർമാന്റെ വിജയത്തിനായി കംബോഡിയയ്ക്ക് ഇന്ത്യയുടെ പൂർണ പിന്തുണയും സഹായവും ഉറപ്പുനൽകുകയും ചെയ്തു.
കഥകളി കലാകാരി മിലേന സാൽവിനിയുടെ  നിര്യാണത്തിൽ പ്രധാനമന്ത്രി അനുശോചിച്ചു

പ്രശസ്ത കഥകളി കലാകാരി മിലേന സാൽവിനിയുടെ വിയോഗത്തിൽ പ്രധാനമന്ത്രി ശ്രീ നരേന്ദ്ര മോദി അഗാധമായ ദുഃഖം രേഖപ്പെടുത്തി. ഒരു ട്വീറ്റിൽ പ്രധാനമന്ത്രി പറഞ്ഞു : " ഇന്ത്യൻ സംസ്‌കാരത്തോടുള്ള അഭിനിവേശത്തിന്റെ പേരിൽ മിലേന സാൽവിനി ഓർമ്മിക്കപ്പെടും. ഫ്രാൻസിലുടനീളം കഥകളിയെ കൂടുതൽ ജനകീയമാക്കാൻ അവർ നിരവധി ശ്രമങ്ങൾ നടത്തി. അവരു ടെ വിയോഗത്തിൽ ഞാൻ ദുഃഖിക്കുന്നു. എന്റെ ചിന്തകൾ അവരുടെ കുടുംബത്തോടും അഭ്യുദയകാംക്ഷികളോടും ഒപ്പം ഉണ്ട്. അവരുടെ ആത്മാവിന് ശാന്തി ലഭിക്കട്ടെ. സമാധാനം." ND
ശക്തി ദൗത്യത്തില്‍ ഉള്‍പ്പെട്ട ശാസ്ത്രജ്ഞരുമായി പ്രധാനമന്ത്രി വീഡിയോ കോണ്‍ഫറന്‍സ് വഴി ആശയവിനിമയം നടത്തി

രാഷ്ട്രത്തോടായുള്ള അഭിസംബോധനയ്ക്ക് തൊട്ട് പിന്നാലെ, ശക്തി ദൗത്യത്തിന്റെ വിജയകരമായ നിര്‍വ്വഹണത്തില്‍ ഉള്‍പ്പെട്ട ശാസ്ത്രജ്ഞരുമായി പ്രധാനമന്ത്രി ശ്രീ. നരേന്ദ്ര മോദി വീഡിയോ കോണ്‍ഫറന്‍സിലൂടെ സംസാരിച്ചു. ശക്തി ദൗത്യത്തിന്റെ വിജയകരമായ നിര്‍വ്വഹണത്തിലൂടെ ഉപഗ്രഹ വേധ മിസൈല്‍ ഉപയോഗിച്ച് ഉപഗ്രഹങ്ങളെ ആക്രമിക്കാനുള്ള ശേഷി കൈവരിക്കുന്ന ലോകത്തെ നാലാമത്തെ രാജ്യമായി ഇന്ത്യയെ മാറ്റി. ദൗത്യത്തിന്റ വിജയത്തില്‍ ശാസ്ത്രജ്ഞരെ അഭിനന്ദിച്ചുകൊണ്ട്, മുന്നിട്ടിറങ്ങിയ ലക്ഷ്യം വിജയകരമായി കൈവരിച്ച നമ്മുടെ ശാസ്ത്രജ്ഞരുടെ പേരില്‍ രാജ്യം മൊത്തത്തില്‍ അഭിമാനം കൊള്ളുകയാണെന്ന് പ്രധാനമന്ത്രി പറഞ്ഞു. ‘ഇന്ത്യയില്‍ നിര്‍മ്മിക്കൂ’ സംരംഭത്തിന് അനുസൃതമായി നാം ആര്‍ക്കും പിന്നിലലെന്ന സന്ദേശമാണ് ശാസ്ത്രജ്ഞര്‍ ലോകത്തിന് നല്‍കിയതെന്ന് അദ്ദേഹം പറഞ്ഞു. വസുധൈവ കുടുംബകം- ലോകം ഒരു കുടുംബം എന്ന തത്വമാണ് ഇന്ത്യ പിന്‍തുടരുന്നതെന്ന് പ്രധാനമന്ത്രി പറഞ്ഞു. അതേ സമയം സമാധാനത്തിനും, സദ്ഭാവനയ്ക്കുമായി പ്രവര്‍ത്തിക്കുന്ന ശക്തികള്‍ എപ്പോഴും ശക്തരായി ഇരിക്കണമെന്നും അദ്ദേഹം ഊന്നിപ്പറഞ്ഞു. ലോകത്തിലെയും, മേഖലയിലെയും സമാധാനത്തിന് ഇന്ത്യ കഴിവുറ്റതും കരുത്തുറ്റതും ആയിരിക്കേണ്ടതുണ്ട്. ശാസ്ത്രജ്ഞര്‍ സമര്‍പ്പണ ബുദ്ധിയോടെയാണ് ഈ ശ്രമത്തില്‍ പങ്കാളികളായത്. മൊത്തം കേന്ദ്ര മന്ത്രിസഭയുടെ അഭിനന്ദനങ്ങളും അദ്ദേഹം ശാസ്ത്രജ്ഞരെ അറിയിച്ചു. തങ്ങളുടെ കഴിവുകള്‍ തെളിയിക്കാന്‍ ഈ അവസരം നല്‍കിയതിന് ശാസ്ത്രജ്ഞര്‍ പ്രധാനമന്ത്രിയെ നന്ദി അറിയിച്ചു.
350-ാമത് ജയന്തിദിനത്തില്‍ പ്രധാനമന്ത്രി ബാബാ ബന്ദാസിംഗ് ബഹാദൂറിന് ശ്രദ്ധാജ്ഞലി അര്‍പ്പിച്ചു

ധീരനായ ബാബാ ബന്ദാസിംഗ് ബഹാദൂറിന് 350-ാം ജയന്തിദിനത്തില്‍ പ്രധാനമന്ത്രി നരേന്ദ്രമോദി ശ്രദ്ധാജ്ഞലികള്‍ അര്‍പ്പിച്ചു. ''ധീരനായ ബാബാ ബന്ദാസിംഗ് ബഹാദൂര്‍ജിക്ക് അദ്ദേഹത്തിന്റെ 350-ാം ജയന്തിദിനത്തില്‍ ശ്രദ്ധാജ്ഞലി അര്‍പ്പിക്കുന്നു. ലക്ഷക്കണക്കിന് പേരുടെ ഹൃദയങ്ങളിലാണ് അദ്ദേഹം ജീവിക്കുന്നത്. നീതിബോധത്തിന്റെ പേരിലാണ് അദ്ദേഹം ഓര്‍മ്മിക്കപ്പെടുന്നത്. പാവപ്പെട്ടവരെ ശാക്തീകരിക്കുന്നതിനായി അദ്ദേഹം നിരവധി പ്രയത്‌നങ്ങള്‍ നടത്തി'', പ്രധാനമന്ത്രി പറഞ്ഞു
ഇരുമ്പ്, ഉരുക്ക് ഉല്‍പന്നങ്ങള്‍ ഗവണ്‍മെന്റ് സംഭരിക്കുമ്പോള്‍ ആഭ്യന്തരമായി ഉല്‍പാദിപ്പിക്കപ്പെട്ടവ വാങ്ങുന്നതിനു മുന്‍ഗണന നല്‍കുന്ന നയം മന്ത്രിസഭ അംഗീകരിച്ചു

ഇരുമ്പ്, ഉരുക്ക് ഉല്‍പന്നങ്ങള്‍ ഗവണ്‍മെന്റ് സംഭരിക്കുമ്പോള്‍ ആഭ്യന്തരമായി ഉല്‍പാദിപ്പിക്കപ്പെട്ടവ വാങ്ങുന്നതിനു മുന്‍ഗണന നല്‍കുന്ന നയത്തിനു പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്ര മന്ത്രിസഭാ യോഗം അംഗീകാരം നല്‍കി. രാഷ്ട്രനിര്‍മാണത്തിനും ആഭ്യന്തര ഉല്‍പാദനം പ്രോത്സാഹിപ്പിക്കാനും ഉദ്ദേശിച്ചുള്ള പ്രധാനമന്ത്രിയുടെ ‘മെയ്ക്ക് ഇന്‍ ഇന്ത്യ’ വീക്ഷണം യാഥാര്‍ഥ്യമാക്കാന്‍ പുതിയ നയം ലക്ഷ്യംവെക്കുന്നു. തുറക്കാനിരിക്കുന്ന എല്ല ഗവണ്‍മെന്റ് ദര്‍ഘാസുകള്‍ക്കും ഈ നയം ബാധകമായിരിക്കും. നയപ്രകാരം, മുന്‍ഗണനാ അടിസ്ഥാനത്തിലുള്ള സംഭരണത്തിനു കീഴില്‍ വരുന്ന വിജ്ഞാപനം ചെയ്യപ്പെട്ട ഉരുക്ക് ഉല്‍പന്നങ്ങള്‍ക്കു 15% മൂല്യവര്‍ധന ലഭിക്കും. വ്യവസ്ഥകള്‍ ലളിതമാക്കുന്നതിന്റെ ഭാഗമായി, ഉരുക്കു മന്ത്രാലയം അംഗീകരിക്കപ്പെട്ടിട്ടുള്ള ഉരുക്ക് ഉല്‍പന്നങ്ങള്‍ സംബന്ധിച്ചും മൂല്യവര്‍ധയുടെ മാനദണ്ഡങ്ങള്‍ സംബന്ധിച്ചും പുനഃപരിശോധന നടത്തും. സംഭരിക്കുന്നത് ആഭ്യന്തരമായി ഉല്‍പാദിപ്പിച്ച ഇരുമ്പ്, ഉരുക്ക് ഉല്‍പന്നമാണോ എന്ന് ഉറപ്പുവരുത്തേണ്ടത് സംഭരണ ഏജന്‍സിയുടെ ചുമതലയായിരിക്കില്ല. ആഭ്യന്തര ഉല്‍പാദകര്‍ സ്വയംസാക്ഷ്യപത്രം ഹാജരാക്കുന്ന രീതിയായിരിക്കും അവലംബിക്കുക. എന്നാല്‍, ചുരുക്കം അവസരങ്ങളില്‍ ഇത് ഉറപ്പുവരുത്താന്‍ ലേലംവിളിക്കുന്നയാളെ ചുമതലപ്പെടുത്തും. ഉല്‍പാദകര്‍ക്കു പരാതികളുണ്ടെങ്കില്‍ ഉല്‍പാദകരുടെ പരാതികള്‍ പരിശോധിക്കുന്നതിനായി ഉരുക്കുമന്ത്രാലയത്തിനു കീഴില്‍ രൂപീകരിക്കുന്ന പരാതി പരിഹാര കമ്മിറ്റി, സമയബന്ധിതമായി നാലാഴ്ചയ്ക്കകം നടപടി കൈക്കൊള്ളും. സംഭരണത്തിന് ആവശ്യമായ മികവ് ആഭ്യന്തരമായി ഉല്‍പാദിപ്പിക്കപ്പെടുന്ന ഉരുക്കിന് ഇല്ലാത്തപക്ഷമോ ആവശ്യമായ അളവില്‍ ഉരുക്ക് ആഭ്യന്തരമായി ലഭ്യമല്ലാതെ വരികയോ ചെയ്യുന്നപക്ഷം ആഭ്യന്തര സംഭരണം ഒഴിവാക്കുന്നതിനും നയത്തില്‍ വ്യവസ്ഥയുണ്ട്. ആഭ്യന്തര ഉരുക്കു വ്യവസായത്തെ പ്രോത്സാഹിപ്പിക്കാനും ഗവണ്‍മെന്റ് പദ്ധതികള്‍ക്കു ഗുണവും വിലയും കുറഞ്ഞ ഉരുക്ക് ഇറക്കുമതി ചെയ്യുന്നതു നിരുത്സാഹപ്പെടുത്താനും നയത്തിലൂടെ ഉദ്ദേശിക്കുന്നു. പുതിയ നയം നടപ്പാക്കുന്നു എന്ന് ഉറപ്പുവരുത്തേണ്ടത് ഓരോ ഗവണ്‍മെന്റ് എജന്‍സിയുടെയും ഉത്തരവാദിത്തമാണ്.
പ്രധാനമന്ത്രി റിസര്‍ച്ച് ഫെല്ലോസ് പദ്ധതി നടപ്പിലാക്കാന്‍ കേന്ദ്ര മന്ത്രിസഭയുടെ അംഗീകാരം

‘പ്രധാനമന്ത്രി റിസര്‍ച്ച് ഫെല്ലോസ്'(പി.എം.ആര്‍.എഫ്) പദ്ധതി നടപ്പിലാക്കുന്നതിന് കേന്ദ്രമന്ത്രിസഭായോഗം അംഗീകാരം നല്‍കി. 1650 കോടി രൂപ ചെലവു കണക്കാക്കുന്ന പദ്ധതി 2018-19 മുതല്‍ ഏഴുവര്‍ഷത്തേക്കാണ് നടപ്പിലാക്കുന്നത്. രാജ്യത്തിന്റെ വികസനത്തിന് നൂതനാശയങ്ങള്‍ക്കും സാങ്കേതികവിദ്യകള്‍ക്കുമുള്ള പ്രാധാന്യത്തെക്കുറിച്ച് പ്രധാനമന്ത്രി ഊന്നിപ്പറഞ്ഞിരുന്നു. നൂതനാശയങ്ങളിലൂടെ വികസനം എന്ന അദ്ദേഹത്തിന്റെ വീക്ഷണം സാക്ഷാത്കരിക്കുന്നതിന് ഈ പദ്ധതി ഏറെ പ്രാധാന്യമര്‍ഹിക്കുന്നതാണ്. ഈ പദ്ധതിപ്രകാരം ഐ.ഐ.എസ്.സി, ഐ.ഐ.ടികള്‍, എന്‍.ഐ.ടികള്‍, ഐസറുകള്‍, ഐ.ഐ.ഐ.ടികള്‍ എന്നിവിടങ്ങളില്‍ നിന്ന് ശാസ്ത്ര സാങ്കേതിക വിഷയങ്ങളില്‍ ബി-ടെക് അല്ലെങ്കില്‍ ഇന്റഗ്രേറ്റഡ് എം.ടെക്, അല്ലെങ്കില്‍ എം.എസ് സി പാസായതോ, അവസാനവര്‍ഷം പഠിക്കുന്നതോ ആയ മിടുക്കരായ വിദ്യാര്‍ത്ഥികള്‍ക്ക് ഐ.ഐ.ടികള്‍/ഐ.ഐ.എസ്.സികള്‍ എന്നിവിടങ്ങളില്‍ പി.എച്ച്ഡിക്ക് നേരിട്ട് പ്രവേശനം നല്‍കും. പി.എം.ആര്‍.എഫിന്റെ മാനദണ്ഡങ്ങള്‍ പാലിക്കുന്ന, പ്രത്യേക പ്രക്രിയയിലൂടെ തെരഞ്ഞെടുക്കപ്പെടുന്ന വിദ്യാര്‍ത്ഥികള്‍ക്ക് ആദ്യ രണ്ടുവര്‍ഷം പ്രതിമാസം 70,000 രൂപ വീതവും മൂന്നാം വര്‍ഷം പ്രതിമാസം 75,000 രൂപവീതവും നാലും അഞ്ചും വര്‍ഷങ്ങളില്‍ പ്രതിമാസം 80,000 രൂപ വീതവും ഫെല്ലോഷിപ്പ് നല്‍കും. അതിന് പുറമെ ഓരോ ഫെല്ലോയ്ക്കും അവരുടെ ഗവേഷണ പ്രബന്ധങ്ങള്‍ അന്താരാഷ്ട്ര കോണ്‍ഫറന്‍സുകളിലും സെമിനാറുകളിലും അവതരിപ്പിക്കുന്നതിനുള്ള വിദേശയാത്രാ ചെലവിന്, ഗവേഷണ ഗ്രാന്റായി അഞ്ചുവര്‍ഷത്തേക്ക് രണ്ടുലക്ഷം രൂപയും നല്‍കും. 2018-19 മുതല്‍ മൂന്നുവര്‍ഷക്കാലയളവില്‍ പരമാവധി 3000 ഫെല്ലോകളെ തെരഞ്ഞെടുക്കും. ആധുനിക ശാസ്ത്ര സാങ്കേതിക മേഖലകളില്‍ ആഭ്യന്തര ഗവേഷണത്തിന് രാജ്യത്തിനുള്ളിലെ പ്രതിഭകളെ കണ്ടെത്തുന്നതിന് ഈ പദ്ധതി സഹായകരമാകും. ഇതിന്റെ കീഴിലുള്ള ഗവേഷണപദ്ധതികളിലൂടെ രാജ്യത്തിന്റെ മുന്‍ഗണനാവിഷയങ്ങളെ ഒരു വശത്ത് അഭിസംബോധനചെയ്യുമ്പോള്‍ മറുവശത്ത് നമ്മുടെ പ്രമുഖ വിദ്യാഭ്യാസ സ്ഥാപനങ്ങളില്‍ ആവശ്യമായ അദ്ധ്യാപകരുടെ കുറവ് പരിഹരിക്കുകയും ചെയ്യും.
പട്‌ന ഹൈക്കോടതി ശതാബ്ദി ആഘോഷസമാപനത്തില്‍ പ്രധാനമന്ത്രി സംബന്ധിച്ചു

പട്‌ന ഹൈക്കോടതി ശതാബ്ദി ആഘോഷത്തിന്റെ സമാപനച്ചടങ്ങില്‍ പ്രധാനമന്ത്രി ശ്രീ. നരേന്ദ്ര മോദി പ്രസംഗിച്ചു. നൂറു വര്‍ഷത്തിനിടെ ഈ കോടതിക്കുണ്ടാക്കാന്‍ സാധിച്ച നേട്ടങ്ങളെക്കുറിച്ചു പ്രധാനമന്ത്രി പരാമര്‍ശിച്ചു. നൂറു വര്‍ഷത്തെ പ്രവര്‍ത്തനത്തിലുണ്ടായ നല്ല വശങ്ങള്‍ ഉള്‍ക്കൊണ്ട് അവ മുന്നോട്ടുകൊണ്ടുപോകാന്‍ സാധിക്കണമെന്ന് അദ്ദേഹം പറഞ്ഞു. ഇതു ദൃഢനിശ്ചയം കൈക്കൊള്ളാവുന്ന ഒരു അവസരമാണെന്നും ബന്ധപ്പെട്ട എല്ലാവരും വരുംവര്‍ഷങ്ങളില്‍ പുതിയ നാഴികക്കല്ലുകള്‍ യാഥാര്‍ഥ്യമാക്കുന്നതിനായി യത്‌നിക്കണമെന്നും ശ്രീ. നരേന്ദ്ര മോദി ഉദ്‌ബോധിപ്പിച്ചു. സാങ്കേതികവിദ്യയുടെ മഹത്തായ കരുത്തിനെക്കുറിച്ചു സൂചിപ്പിച്ച അദ്ദേഹം, ബാറും ബെഞ്ചും കോടതിയും സാങ്കേതികവിദ്യ ഉള്‍ക്കൊള്ളാന്‍ തയ്യാറാണമെന്ന് ആവശ്യപ്പെട്ടു. സാങ്കേതികവിദ്യയുടെ സജീവമായ ഉപയോഗത്തിലൂടെ വാദങ്ങളുടെയും വിധികളുടെയുമൊക്കെ മേന്‍മ ഉയര്‍ത്താന്‍ സാധിക്കുമെന്നും പ്രധാനമന്ത്രി കൂട്ടിച്ചേര്‍ത്തു.